**Beszámoló a Növényvédelmi Bizottság
2019. április 25-én az Agrárminisztériumban megtartott üléséről**

Az ülést Gábriel Géza főosztályvezető-helyettes (AM, Élelmiszerlánc Felügyeleti Főosztály) a Növényvédelmi Bizottság elnöke nyitotta meg, Németh János növényvédelmi szakreferens (AM, Élelmiszerlánc Felügyeleti Főosztály) a titkári teendőket látta el.

**Résztvevők (2019. 04. 25.)**

|  |  |
| --- | --- |
| Agrárminisztérium (AM) | Gábriel Géza elnök, Németh János titkár, Dr. Harangozó Tamás, Holló Gábor, Tóth Liliána |
| Nemzeti Élelmiszerlánc-biztonsági Hivatal (NÉBIH) | Jordán László elnökhelyettes, Várszegi Gábor, Griff Tamás |
| Magyar Növényvédő Mérnöki és Növényorvosi Kamara (MNMNK) | Benécsné Dr. Bárdi Gabriella |
| Gabonatermesztők Országos Szövetsége (GOSZ) | Petőházi Tamás |
| Magyar Növényvédőszer és Műtrágya Kereskedők Szakmai Egyesülete (MNKSZE) | Tánczos László |
| Országos Magyar Méhészeti Egyesület (OMME) | Horváth Gábor, Bross Péter |
| Greenpeace Magyarország Egyesület | Simon Gergely  |
| Növényvédelmi szövetség (NSZ) | Szalkai Gábor |
| Magyar Tudományos Akadémia (MTA) | Dr. Kontschán Jenő |
| Nemzeti Agrárgazdasági Kamara (NAK) | Görög Róbert (szakértő) |

A Bizottság ülésén 13 tag vett részt. 1 tag meghatalmazással képviseltette magát (az OMME részéről delegált Tóth Pétert Horváth Gábor helyettesítette).

A Bizottság egyhangúlag elfogadta a napirendet. Az ülés fő napirendi témája a Nemzeti Növényvédelmi Cselekvési Terv felülvizsgálata volt.

A Növényvédelmi Cselekvési Terv felülvizsgálatával kapcsolatban Tóth Liliána az AM Élelmiszerlánc-felügyeleti Főosztályának növényvédelmi szakreferense előadást tartott, amelyben a Cselekvési Terv módosításnak aktualitásait, azok szükségességének okait elevenítette fel. Az előadás további részében a Cselekvési Terv munkaanyagának módosításokkal érintett részei kerültek bemutatásra.

Az előadás után a Bizottsági tagok szólaltak fel, melynek keretében konstruktív eszmecsere alakult ki.

Dr. Kontschán Jenő (Magyar Tudományos Akadémia (MTA) a Nemzeti Növényvédelmi Kutatási és Innovációs Program fejezet megtartása és a program mielőbbi kidolgozása mellett érvelt, és felajánlotta az Akadémia részvételét annak kidolgozásában.

Továbbá kiemelte az agrárképzés jövőbeni stratégiája szempontjából az agrárirány hangsúlyozottabb képviseletének a szükségességét az oktatásban.

Simon Gergely (Greenpeace Magyarország Egyesület) hozzászólásában hiányolta, hogy a vegyszerhasználat konkrét mennyiségi csökkenése nem jelenik meg a Cselekvési Terv bemutatott munkaanyagában. Továbbá hangsúlyozta annak fontosságát, hogy a közterületeken elérhető legyen a vegyszerhasználat teljes tilalma, valamint a légi permetezés is szűnjön meg, szükséghelyzeti engedély ne legyen kiadható rá.

Petőházi Tamás (Gabonatermesztők Országos Szövetsége) fontosnak tartja, hogy a Cselekvési Terv csak és kizárólag a szükséges vállalásokat tartalmazza, benne csakis reális célokat tűzzünk ki, gyakorlati szempontból megvalósítható tematikákra és intézkedésekre támaszkodva. Ezért a Növényvédelmi Referenciagazdaságok Hálózata Programot nem tartja most vállalhatónak, és a fejezet megszűntetése mellett érvelt.

Szalkai Gábor (Növényvédelmi Szövetség) mindenképpen szükségesnek tartana egy helyzetértékelést a munkaanyagban az elmúlt évek tapasztalatairól (pl. több szükséghelyzet, kevesebb engedélyezett hatóanyag stb., és ezek direkt és indirekt következményei).

Fontosnak tartaná a pilóta nélküli légijárművek azaz „drónok” beemelését a légi permetezésbe, ez a ciklus végére reális célkitűzésnek tűnik. Hozzászólásában azt is kiemelte, hogy a növényvédőszer gyártói felelősség egyoldalú növelése nem biztos, hogy hosszútávon jó iránynak felel meg.

A kereskedelemi tevékenység és a szaktanácsadás szétválasztásával kapcsolatban vita alakult ki. MNKSZE ellenezte a javaslatot, a többségi vélemény szerint a szétválasztás hosszú távú célként történő szerepeltetése indokolt lehet.

Az ülés végén az elnök felkérte a tagokat, hogy tegyék meg a további írásbeli javaslataikat a munkaanyaggal kapcsolatban. A Cselekvési Tervvel kapcsolatos végső döntés nem született, végszavazásra várhatóan a júniusi ülésen kerül sor.